钦定古今图书集成/理学汇编/学行典/第268卷 > 苏云卿
## 钦定古今图书集成/理学汇编/学行典/第268卷 > 苏云卿

按《宋史隐逸传》：“苏云卿，广汉人。绍兴间来豫章东湖，
结庐独居，待邻曲有恩礼，无良贱，老稚皆爱敬之，称
曰‘苏翁。身长七尺，美须髯，寡言笑，布褐草履，终岁不
易，未尝疾病。披荆畚砾为圃，艺植耘芟，灌溉培壅，皆
有法度。虽隆暑极寒，土焦草冻，圃不绝，蔬滋郁畅茂，
四时之品无阙者，味视他圃尤胜，又不二价。市鬻者’”
利倍而售速，先期输直，夜织屦，坚韧过革舄，人争贸
之以馈远，以故薪米不乏，有羡则以周急。应贷假者，
负偿一不经意。溉园之隙，闭门高卧，或危坐终日，莫
测识也。少与张浚为布衣交，浚为相，驰书函金币属
豫章帅及漕曰：“余乡人苏云卿，管乐流亚，遁迹湖海
有年矣。近闻灌园东湖，其高风伟节，非折简能屈，幸
亲造其庐，必为我致之。”帅漕密物色，曰：“此独有灌园
苏翁，无云卿也。”帅漕乃屏骑从，更服为游士，入其圃。
翁运锄不顾，进而揖之。翁曰：“二客从何来耶？”延入室，
土锉竹几，地无纤尘，案上有《西汉书》一册。二客恍若
自失，默计此为苏云卿也。既而汲泉煮茗，意稍款浃，
遂扣其乡里，徐曰“广汉。”客曰：“张德远，广汉人，翁当识
之。”曰：“然。”客又问：“德远何如人”曰：“贤人也。第长于知君
子，短于知小人，德有馀而才不足。”因问德远今何官，
二客曰：“今朝廷起张公，欲了此事。”翁曰：“此恐怕他未
便了得在。”二客起而言曰：“张公令某等致公共济大
业。”因出书函金币寘几上云：“卿鼻间隐隐作声，若自
咎叹”者。二客力请共载，辞不可，期以诘朝上谒。旦遣
使迎伺，则扃户閴然排闼，入则书币不启，家具如故，
而翁已遁矣，竟不知所往。帅漕复命浚拊几，叹曰：“求
之不早，实怀窃位之羞。”作箴以识之曰：“云卿风节，高
于傅霖，予期与之共济。当今山潜水杳，邈不可寻，弗
力弗早，予罪曷鍼。”